លោក ហ៊ុន សែន៖ ពលរដ្ឋ​នៅ​ភ្នំពេញ​​​ត្រៀម​​ទទួល​វ៉ាក់​សាំង​ Astra​Zeneca​ នៅ​សល់ ខណៈ​វ៉ាក់​សាំង​១,៥​លាន​ដូស​មក​ដល់​​នៅ​សប្តាហ៍​ក្រោយ
លោក​ ហ៊ុន សែន ឲ្យ​ដឹង​ថា​ ពលរដ្ឋ​ដែល​នឹង​ទទួល​បាន​វ៉ាក់សាំង ​AstraZeneca នៅ​សល់​ជាង​ ១១ ម៉ឺន​ដូស មាន​ចំនួន​​ ៥៥.៧០០ នាក់។ លោក​បញ្ជា​ឲ្យ​មន្រ្តី​របស់​លោក​រៀបចំ​យុទ្ធនាការ​ចាក់​វ៉ាក់សាំង​រយៈពេល​ ១៥ ថ្ងៃ​ នៅ​រាជធានី​ភ្នំពេញ​។
ភ្នំពេញ — ប្រសិនបើមិនមានការប្រែប្រួលទេកម្ពុជានឹងទទួលបានវ៉ាក់សាំងស៊ីណូវ៉ាក់ (Sinovac) ដែលផលិតដោយក្រុមហ៊ុនចិន ចំនួន ១,៥ លានដូស នៅថ្ងៃទី ២៦ ខែមីនាខាងមុខ ខណៈលោកនាយករដ្ឋមន្រ្តី ហ៊ុន សែន បានបញ្ជាឲ្យបើកយុទ្ធនាការ ១៥ ថ្ងៃ ចាក់វ៉ាក់សាំង AstraZeneca ដែលនៅសល់ដល់ប្រជាពលរដ្ឋនៅភ្នំពេញ ដែលមានអាយុលើសពី ៦០ ឆ្នាំ។ បើតាមលោក ហ៊ុន សែន កម្ពុជាក៏នឹងទទួលបានវ៉ាក់សាំងចិនមួយប្រភេទទៀត ឈ្មោះស៊ីណូហ្វាម (Sinopharm) ចំនួន ៤០ ម៉ឺនដូស ដែលជាជំនួយមនុស្សធម៌របស់រដ្ឋាភិបាលចិន នៅមុនពេលចូលឆ្នាំប្រពៃណីខ្មែរ ក្នុងខែមេសា។ ពលរដ្ឋដែលនឹងទទួលបានវ៉ាក់សាំង AstraZeneca នៅសល់ជាង ១១ ម៉ឺនដូស មានចំនួន ៥៥.៧០០ នាក់។ លោកបញ្ជាឲ្យមន្រ្តីរបស់លោករៀបចំយុទ្ធនាការចាក់វ៉ាក់សាំងរយៈពេល ១៥ ថ្ងៃ នៅរាជធានីភ្នំពេញ ហើយមណ្ឌលចាក់វ៉ាក់សាំងត្រូវតែធ្វើនៅតាមខណ្ឌនានា ដើម្បីបង្កភាពងាយស្រួលដល់ការចាក់។ លោកបន្តថា ពលរដ្ឋក្រីក្រគឺជាក្រុមអាទិភាពដែលត្រូវទទួលបានវ៉ាក់សាំងនេះ។ ចំណែកឯអ្នកមានស្តុកស្តម្ភត្រូវរង់ចាំការមកដល់នៃវ៉ាក់សាំងបន្ថែមទៀត។ លោកថ្លែងថា៖ «ត្រូវប្រមូលអ្នកដែលមានអាយុ ៦០ ឆ្នាំ ហើយត្រូវផ្តល់អាទិភាពខ្ពស់ទៅលើប្រជាជនក្រីក្រ ដែលគ្មានអ្វីការពារខ្លួនយកមកចាក់។ ឯអ្នកដែលមានលទ្ធភាពការពារខ្លួននៅតាមវីឡា នៅតាមភូមិគ្រឹះនានា សុំពន្យារបន្តិច ព្រោះវ៉ាក់សាំងយើងក៏មិនគ្រប់សម្រាប់អ្នកដែលមានវ័យ ៦០ ឆ្នាំឡើង។ ដូច្នេះខ្ញុំសុំស្នើផ្តល់អាទិភាពទៅតាមទីកន្លែងសម្រាប់តំបន់ក្រីក្រ ដែលត្រូវទទួលបានវ៉ាក់សាំងនេះ»។ លោកនាយករដ្ឋមន្ត្រីបានស្នើឲ្យលោក ឃួង ស្រេង អភិបាលរាជធានីភ្នំពេញរៀបចំទីកន្លែងសម្រាប់ចាក់វ៉ាក់សាំងយ៉ាងហោចណាស់មានមួយកន្លែង នៅតាមខណ្ឌនីមួយៗរបស់រាជធានី ដើម្បីសម្រួលដល់មនុស្សចាស់ ឲ្យមកទទួលវ៉ាក់សាំងតាមការណាត់ត្រឹមត្រូវនិងមានរបៀបរៀបរយ។ លោកនាយករដ្ឋមន្រ្តីក៏បានទទូចសុំឲ្យប្រជាពលរដ្ឋ កុំមានការរើសអើងប្រភពរបស់វ៉ាក់សាំងតួយ៉ាងដូចជាវ៉ាក់សាំង Sinovac ដែលផលិតដោយក្រុមហ៊ុននៅប្រទេសចិន ដែលលោកថា មិនតម្រូវឲ្យមានការកំណត់អាយុនិងដែលត្រូវបានដាក់ឲ្យប្រើប្រាស់នៅប្រទេសឥណ្ឌូនេស៊ី។ «បើយោងទៅតាមខ្ញុំដឹង Sinovac គឺហាក់ដូចជាមិនបានកំណត់អាយុ ព្រោះនៅប្រទេសឥណ្ឌូនេស៊ីគឺបានដំណើរការចាក់ Sinovac រាប់ទាំងប្រធានាធិបតីឥណ្ឌូនេស៊ី ដែលជាប្រទេសលំដាប់ទី ៤ ដែលមានប្រជាជនច្រើនជាងគេ គឺប្រើប្រាស់ Sinovac ដែលយើងដែលនឹងមកដល់ប្រទេសកម្ពុជានៅថ្ងៃទី ២៦ មីនា...ប្រសិនបើគ្មានការប្រែប្រួលអ្វីនោះទេ»។ កន្លងមកកម្ពុជាទទួលបានវ៉ាក់សាំងបង្ការជំងឺកូវីដ១៩ ឈ្មោះស៊ីណូហ្វាម ដែលជាជំនួយមនុស្សធម៌របស់រដ្ឋាភិបាលចិន ចំនួន ៦០ ម៉ឺនដូស ដែលអាចចាក់មនុស្សបានចំនួន ៣០ ម៉ឺននាក់។ វីអូអេមិនទាន់អាចសុំការអធិប្បាយពីលោកស្រី ឱ វណ្ណឌីន អ្នកនាំពាក្យក្រសួងសុខាភិបាលនិងលោក  ម៉េត មាសភក្តី អ្នកនាំពាក្យសាលារាជធានីភ្នំពេញបានទេនៅថ្ងៃសុក្រនេះ។ គិតចាប់តាំងពីថ្ងៃទី ១០ ខែកុម្ភៈ កម្ពុជាបានចាប់ផ្តើមចាក់វ៉ាក់សាំងស៊ីណូហ្វាម និងថ្ងៃទី ៤ ខែមីនា កម្ពុជាបានចាប់ផ្តើមចាក់វ៉ាក់សាំង AstraZeneca ដល់ពលរដ្ឋខ្លួនហើយរហូតមកដល់ពេលនេះ សរុបទាំងផ្នែកកងទ័ពផ្នែកស៊ីវិល មានអ្នកទទួលបានវ៉ាក់សាំងជាង ៣០ ម៉ឺននាក់។ ក្នុងនោះអ្នកទទួលបានវ៉ាក់សាំងទាំងពីរប្រភេទមានចំនួនជាង ១ ៩ម៉ឺននាក់។ នេះបើតាមការបញ្ជាក់របស់លោកនាយករដ្ឋមន្ត្រី ហ៊ុន សែន នៅថ្ងៃទី១៩ ខែមីនានេះ។ លោក ហ៊ុន សែន បានកត់សម្គាល់ថាព្រឹត្តិការណ៍សហគមន៍ «២០ កុម្ភៈ» បានអូសបន្លាយពេលជិតមួយខែមកហើយ ដោយអ្នកចំនួនអ្នកឆ្លងជំងឺកូវីដ១៩ បានកើនឡើងដល់ ១០៦២ នាក់ ដែលជាចំនួនឆ្លងច្រើនជាងពីរដង ធៀបករណីឆ្លងសរុបចាប់តាំងពីផ្ទុះជំងឺនេះនៅប្រទេសកម្ពុជា។ លោក វន ពៅ ប្រធានសមាគមប្រជាធិបតេយ្យឯករាជ្យនៃសេដ្ឋកិច្ចក្រៅប្រព័ន្ធ (IDEA) បានជំរុញឲ្យផ្តល់អាទិភាពលើក្រុមអ្នកធ្វើការក្នុងសេដ្ឋកិច្ចក្រៅប្រព័ន្ធ មានអ្នករត់ម៉ូតូឌុប រ៉ឺម៉ក និងអ្នករើសអេតចាយជាដើម ដែលលោកថា ពួកគាត់ត្រូវធ្វើដំណើរចេញទៅក្រៅ ដើម្បីរកចំណូល។ លោកក៏ជំរុញឲ្យមានការបែងចែកវ៉ាក់សាំងឲ្យមានសមធម៌ និងយុត្តិធម៌ផងដែរ។ លោកបន្ថែមថា ប្រជាពលរដ្ឋចង់បានវ៉ាក់សាំងដែលមានគុណភាព ទទួលស្គាល់ដោយអង្គការសុខភាពពិភពលោក(WHO)។ គួរបញ្ជាក់ថា ពិភពលោកកំពុងប្រឈមនឹងកង្វះវ៉ាក់សាំងបង្ការជំងឺកូវីដ១៩ ដែលអ្នកជំនាញបានជំរុញឲ្យមានការបែងចែកវ៉ាក់សាំងដោយសមធម៌ផងដែរ ដល់ប្រទេសកំពុងអភិវឌ្ឍន៍ដែលមិនអាចផលិតវ៉ាក់សាំងបាន ដូចកម្ពុជាផងដែរ៕